**HOTĂRAREA**

**Nr. 131 din 25.06.2021**

 Având în vedere:

 - *Ordonanţa de Urgenţă a Guvernului* nr. 21/2004 privind Sistemul National de Management al Situaţiilor de urgenţă, aprobată prin Legea nr. 15 din 28.02.2005 cu completările și modificările ulterioare,

 - *Ordinul comun* al Ministerului Apelor și Pădurilor și al Ministerului Afacerilor Interne nr. 459/78/2019 *pentru aprobarea Regulamentului privind gestionarea situațiilor de urgență generate de fenomene hidrometeorologice periculoase având ca efect producerea de inundații, secetă hidrologică, precum și incidente/accidente la construcții hidrotehnice, poluări accidentale pe cursurile de apă și poluări marine în zona costieră*,

 În considerarea aprobării tacite a proiectului de hotărâre nr. 131, comunicat spre analiză şi dezbatere Comitetului Judeţean pentru Situaţii de Urgenţă la data de 25 iunie 2021,

 În temeiul art. 10 din *Regulamentul-cadru privind structura organizatorică, atribuţiile, funcţionarea şi dotarea comitetelor şi centrelor operative pentru situaţii de urgenţă*, aprobat prin H.G. nr. 1491/2004,

**Comitetul Județean pentru Situații de Urgență Dâmbovița adoptă prezenta**

**HOTĂRÂRE:**

 **Art. 1. –** (1)Comitetul Județean pentru Situații de Urgență Dâmbovița aprobă măsurile necesar a fi luate, având în vedere avertizările emise de Administrația Națională de Meteorologie.

(2) Pentru intervalele menționate și în continuare, dacă manifestarea fenomenelor prognozate se prelungește, se pune în aplicare *Planul județean de acțiune în situații de urgență generate de furtuni și viscol*.

(3) Comitetul Județean pentru Situații de Urgență, prin componentele sale şi/sau în cooperare cu organismele de specialitate, execută acţiuni de răspuns după producerea unor situații de urgență asociate riscurilor Furtuni-Viscol-Grindină.

(4) Pentru gestionarea eficientă a situațiilor de urgență, ca urmare a manifestării riscurilor prognozate, de către instituțiile cu atribuții în gestionarea riscului prognozat și CLSU, se stabilesc următoarele măsuri:

1. instituirea serviciului de permanență pe toată perioada supusă avertizării la sediul instituțiilor cu responsabilități și la cel al unităților administrativ-teritoriale din județ pentru monitorizarea cu atenţie a evoluţiei fenomenelor meteorologice, cu asigurarea condiţiilor necesare pentru a se acţiona preventiv şi pentru a putea alerta populaţia în timp util;
2. la sediul ISUJ Dâmbovița se activează Grupa Operativă cu personal propriu, conform procedurilor interne;
3. asigurarea fluxului informațional-decizional și informarea cu celeritate a Grupei operative constituită la ISUJ Dâmbovița asupra evoluției și efectelor fenomenelor hidrometerologice prin transmiterea urgentă a raportului operativ;
4. situațiile de urgență ce impun intrvenția imediată a structurilor specializate se anunță prin SNAU 112;
5. prin grija ISUJ Dâmbovița se vor emite mesaje RoAlert în cazul avertizărilor nowcasting de cod roșu și, în situațiile care se impune, la cele cod portocaliu.

 **Art. 2. –** Structurile nominalizate în Planul menționat la art. 1, alin. (2) sunt precizate în Anexa nr. 2 la Ordinul prefectului județului Dâmbovița nr. 155/24.02.2020.

 **Art. 3. –** Prin grija Secretariatului Tehnic Permanent al Comitetului Județean pentru Situații de Urgență Dâmbovița, din cadrul Inspectoratului pentru Situații de Urgență ”Basarab I” al județului Dâmbovița, prezenta hotărâre **se publică pe site-ul Instituţiei Prefectului – judeţul Dâmboviţa** (Secţiunea: Activităţi\_Situaţii de Urgenţă) şi se transmite Departamentului pentru Situaţii de Urgenţă, Inspectoratului General pentru Situaţii de Urgenţă, membrilor Comitetului Județean pentru Situații de Urgență Dâmbovița și comitetelor locale pentru situații de urgență din județul Dâmbovița, spre însușire și punere în aplicare, la ordin/solicitare/nevoie, în funcție de evoluția situației operative din județul Dâmbovița, pe timpul sezonului cald.

**PREȘEDINTELE**

**COMITETULUI JUDEŢEAN PENTRU SITUAŢII DE URGENŢĂ DÂMBOVIŢA**

***PREFECT***

***dr. ing. Aurelian POPA***

INTOCMIT,

SECRETARIATUL TEHNIC PERMANENT AL CJSU

***Căpitan***

***GĂTEJ Ionuț-Gabriel***